
Acasă > Actualitate > Ucrainienii nu mai vor să îi lase pe copiii români nici să... 


de Anatol Popescu, preluare BucPres, Cernăuţi 


O propunere de modificare legislativă din Ucraina este susceptibilă de a le fura elevilor 
vorbitori nativi de limbă română posibilitatea de a se juca și comunica între ei în limba 
maternă, în pauzele dintre ore, prin instituirea așa-zisului "mediu educaţional ucrainofon” și 
readucerea limbilor minorităţilor naţionale - inclusiv a limbii române - la stadiul de "limbă 
de bucătărie”, din perioada sovietică. 


La sfârșit de septembrie în Rada Supremă a Ucrainei a fost înregistrat proiectul de lege ”Cu 
privire la asigurarea creării unui mediu educaţional ucrainofon în instituțiile de învățământ” 


pentru modificarea Legii educaţiei din Ucraina. 


(proiectul de lege poate fi consultat aici: https://itd.rada.gov.ua/7fc3d95b-78e3-4f54-a773- 
37d061d44695) 


Menţionăm că aceasta nu este prima tentativă de ucrainizare totală a mediului educațional 
școlar din Ucraina. În anii precedenţi au mai existat “înștiințări” și “recomandări” neoficiale, 
ale Ministerului Educaţiei și Științei din Ucraina, venite pe linie verticală, cu o pseudo- 
obligativitate de implementare în școli, inclusiv în școlile cu procesul de învățământ în limba 


română. 


Conform rezultatelor monitorizării din perioada 2023 - 2024 a Serviciului de Stat al Ucrainei 
pentru Calitatea Educaţiei și a Împuternicitului pentru Protecţia Limbii de Stat (numit și 


"Ombudsman-ul lingvistic” al Ucrainei), doar 41% dintre elevi comunică între ei exclusiv în 


limba ucraineană în timpul lecţiilor și al repausurilor. 


(sursa: https://wz.Iviv.ua/statti/522701-pererva-takozh-osvitnii-protses-a-tomu-potribno- 
dotrymuvatysia-u-zakladakh-osvity-zakonu-pro-derzhavnu-movu ) 


În ce ne privește pe noi, românii din Ucraina, nu știm cu exactitate care este procentul 
comunicării în limba de stat în școlile odinioară cu predare integrală în limba română, 
ucrainizate în totalitate sau doar parțial în localitățile cu populaţie majoritară românească 
din regiunile limitrofe frontierei comune ucraineano-române - Transcarpatică, Cernăuţi și 
Odesa. Dar în mare parte putem constata că în aceste unități de învățământ situaţia este 
catastrofală, și ne referim la aspectul deromânizării populației băștinașe. Dacă în regiunea 
Cernăuți limba maternă a acestor copii, româna, a fost invadată de ucrainisme, în cazul 
școlilor rusificate și mai apoi ucrainizate din raioanele basarabene ale regiunii Odesa limba 
română a fost deja redusă la minim, amestecul de rusă-ucraineană-română devenind deja 
dominant la toate vârstele copilăriei - de la cea de grădiniță la clasele liceale. În rândurile 
tinerilor români din Ucraina, în bătălia procentuală deja, cel mai probabil, limba română 
pierde teritoriu în favoarea celei ucrainene, și în mare parte acest fapt se datorează scăderii 
drastice a numărului de școli și de clase cu predare în limba română, mai ales în perioada 
celor 33 de ani de independenţă a Ucrainei. 


Cel mai probabil impactul total al rusificării și ucrainizării învățământului secular românesc 
din Ucraina se va regăsi într-un viitor, cel de-al doilea recensământ general al populaţiei din 


Ucraina, dacă ar fi să vorbim acum despre iminenţa unui sfârșit al războiului ruso-ucrainean. 


Până atunci, plecând de la realitatea că majoritatea, sau o parte considerabilă a elevilor din 
Ucraina continuă să folosească ca limbă de comunicare intra- sau extrașcolară limba 
maternă, a familiei, a comunităţii în care locuiesc - rusă, română, maghiară, poloneză, 
bulgară, greacă, găgăuză etc, legislativul de la Kiev este hotărât, pesemne, să restricționeze 
folosirea altor limbi în incinta și pe teritoriul instituţiilor de învățământ de stat, prin 
obligarea tuturor participanţilor la procesul educativ să comunice între ei în limba de stat - 


exclusiv în limba ucraineană. 
Prin urmare, mai nou, legislativului ucrainean i se propune: 


Proiectul de lege presupune o completare a primei părți a articolului 1 din actuala Lege a 
Educaţiei din Ucraina prin definirea unui nou termen, și anume "mediul educațional 
ucrainofon”: 


„Prin mediul educaţional ucrainofon se înțelege un set de condiţii de interacțiune și 
socializare a elevilor cu alți participanţi la procesul educativ (cadre didactice, părinţi, alți 
angajaţi ai instituției de învățământ) numai în limba de stat atât pe parcursul procesului de 
învățământ, cât și pe parcursul altor forme de interacțiune a elevilor cu alți participanți la 


procesul educativ, în incinta și pe teritoriul subiectului de activitate educativă”. 


În concluziile sale la proiectul de lege, Ministerul Educaţiei și Științei din Ucraina propune 


următoare definiție: 


"Mediul educaţional ucrainofon - un set de condiții de socializare și interacțiune a 
participanţilor la procesul educativ între aceștia în limba de stat, atât în timpul procesului 
educativ, cât și în timpul altor forme de interacțiune în incinta și pe teritoriul subiectului de 


activitate educativă.” 


Tot Ministerul Educaţiei și Științei din Ucraina este cel care atrage atenția că, în conformitate 
cu prevederile finale ale proiectul de lege, "ministerele și alte organe centrale ale puterii 
executive vor trebui să elaboreze și să adopte actele normative juridice adiacente, inclusiv 
cele privind sistemul de apreciere a competenţelor de vorbire ale copiilor - elevi” în sistemul 
educațional. 


În continuare M.E.Ș. al Ucrainei precizează că "în legislaţia Ucrainei din domeniul 
educaţional nu există o definiție a conceptului de „sistem de apreciere a competențelor de 
vorbire”, iar totodată, "țin de competențele principale stabilite prin standardele de stat ale 
învățământului secundar general din Ucraina: cunoașterea fluentă a limbii de stat și 
capacitatea de a comunica în limba maternă (în cazul în care aceasta este diferită de limba 


de stat) și în limbi străine.” 
Mai departe - mai mult. 


Conform proiectului de lege, partea a doua a controversatului articol 7 din Legea Educaţiei 
din Ucraina din 05.09.2017 se va completă cu paragrafele 3 și 4, cu următorul conţinut: 


„Instituțiile de învățământ sunt obligate să creeze pentru elevi un mediu educaţional 


ucrainofon. 


Nu este o încălcare a acestei obligații studierea, alături de limba de stat, în limbile 
minorităţilor naţionale, care sunt limbi oficiale ale Uniunii Europene, sau a poporul indigen, 
asigurarea furnizarea statului cu studiul și folosirea în procesul educaţional a limbii engleze, 
promovarea învățării în instituţiile de învățământ a altor limbi de comunicare internaţională, 
predarea în instituțiile de învățământ a unei sau mai multor discipline în două sau mai multe 
limbi (în limba de stat, engleză, alte limbi oficiale al Uniunii Europene), precum și dreptul de 
a alege liber limba procesului de învățământ de către instituţiile de învățământ private (cu 
excepția limbii, care este limbă de stat (limbă oficială) a statului recunoscut de Rada 
Supremă a Ucrainei ca stat agresor sau stat ocupant)”. 


Subliniem că problema principală este că legiuitorul ucrainean nu distinge între orele 
propriu-zise și pauzele/recreaţiile dintre ore de care se bucură elevii, ci le include și pe 
acestea din urmă în perioada aflării elevilor la școală - în orarul școlar, dacă vreţi, 
condamnându-i, practic, la aflarea în acest “mediu educațional ucrainofon”, fără a le oferi 
alternativa, fără a face o excepţie pentru mulţimea de instituţii școlare din Ucraina, care nu 
se află într-un mediu rusofon, ci sunt comunități etnice compacte, cum este cazul satelor și 
școlilor seculare românești, maghiare, poloneze, bulgare, găgăuze, și altele... 


Pentru “derusificarea” acestor școli este suficient să se încurajeze comunicarea în pauzele 
dintre ore în limba maternă, limba de comunicare a localităților respective. Impunând 


comunicarea în limba ucraineană în detrimentul limbii materne, statul ucrainean nu face 


altceva decât să descurajeze comunicarea în limba minorității naţionale sau a poporului 
băștinaș în cauză, ajungând la limita prohibiției comunicării în limba maternă și a încălcării 
grave a dreptului constituțional la folosirea limbii materne de către persoanele aparținând 


minorităţilor (comunităților) naționale din Ucraina. 


Prin urmare, statul ucrainean, în esenţă fiind un mare restanţier la capitolul care ne privește 
direct - respectarea drepturilor persoanelor aparținând minorităţii naționale române, deci a 
drepturilor noastre constituționale sau asumate prin parafarea de către Ucraina a tratatelor 
internaţionale în domeniu, inclusiv a tratatelor de bună vecinătate și cooperare cu statele 
noastre înrudite - România și Republica Moldova, pe lângă faptul că îi percepe pe românii 
din comunităţile istorice românești din Ucraina doar ca pe niște cetățeni "capabili să 
comunice în limba maternă (româna)”, dar obligaţi “să posede liber limba de stat 
(ucraineana)”, camuflându-și politica de ucrainizare totală a rețelei de școli seculare cu 
predare în limba română din regiunile Transcarpatică, Cernăuţi și Odesa cu problematica 
(reală, de altfel) derusificării societății din Ucraina, READUCE LIMBA ROMÂNĂ la stadiul de 
"LIMBĂ DE BUCĂTĂRIE”. 


Pentru cine a uitat, “limba de bucătărie” se considera a fi în perioada U.R.S.S. orice limbă în 
afară de limba “surorii mai mari” - rusa. Pentru românii sovietici, botezați forțat în 
“moldoveni”, aceasta era româna, botezată și ea în "moldovenească”, iar pentru confrații de 
suferință din R.S.S. Ucraineană, pentru etnicii ucraineni de bucătărie era limba lor maternă 


- ucraineana. 


În concluzie, Ucraina nici azi, după aproape 3 ani de fază activă a războiului ruso-ucrainean 
și totodată de sprijin activ, continuu și neîntrerupt al României și Republicii Moldova în lupta 
cu ocupantul rus, nu încetează să implementeze politici de deznaționalizare și asimilare în 
masă a comunităţilor istorice, autohtone românești, de pe teritoriul său. Culmea ipocriziei 
este că statul ucrainean continuă și perpetuează împotriva propriilor cetățeni politicile de 
deznaționalizare și de asimilare ale dușmanului său acerb - politici și practici ale 
imperialismului secular rus, cu care se duce azi o luptă pe viață și pe moarte, luptă în care 
și-au pierdut viețile inclusiv sute de cetățeni ucraineni de naționalitate română. 


P. S. "Ce ţie nu-ți place, altuia nu-i face! 


